CELEX: 32013D0680
Language: fi
Date: 2013-11-15 00:00:00
Title: 2013/680/EU: Neuvoston täytäntöönpanopäätös, annettu 15 päivänä marraskuuta 2013 , luvan antamisesta Tanskan kuningaskunnalle ja Ruotsin kuningaskunnalle jatkaa yhteisestä arvonlisäverojärjestelmästä annetun direktiivin 2006/112/EY 168, 169, 170 ja 171 artiklasta poikkeavan erityistoimenpiteen soveltamista

27.11.2013   
            
            
               FI
            
            
               Euroopan unionin virallinen lehti
            
            
               L 316/39
            
         NEUVOSTON TÄYTÄNTÖÖNPANOPÄÄTÖS,
   annettu 15 päivänä marraskuuta 2013,
   luvan antamisesta Tanskan kuningaskunnalle ja Ruotsin kuningaskunnalle jatkaa yhteisestä arvonlisäverojärjestelmästä annetun direktiivin 2006/112/EY 168, 169, 170 ja 171 artiklasta poikkeavan erityistoimenpiteen soveltamista
   (2013/680/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan 1 kohdan,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Tanska ja Ruotsi ovat pyytäneet kirjeissään, jotka komission pääsihteeristö on kirjannut saapuneiksi 3 ja 4 päivänä huhtikuuta 2013, lupaa jatkaa sellaisen erityistoimenpiteen soveltamista, joka koskee poikkeusta direktiivin 2006/112/EY 168, 169, 170 ja 171 artiklaan, joissa säädetään verovelvollisten oikeudesta arvonlisäveron vähentämiseen tai palautuksen hakemiseen jäsenvaltiossa, jossa se on maksettu.
            
         
               (2)
            
            
               Komissio ilmoitti muille jäsenvaltioille Tanskan ja Ruotsin hakemuksista 12 päivänä kesäkuuta 2013 päivätyllä kirjeellä. Komissio ilmoitti Tanskalle ja Ruotsille 14 päivänä kesäkuuta 2013 päivätyllä kirjeellä, että sillä oli kaikki hakemusten arviointia varten tarpeellisina pitämänsä tiedot.
            
         
               (3)
            
            
               Nämä poikkeushakemukset koskevat Tanskan ja Ruotsin välisen Juutinrauman kiinteän yhteyden käyttömaksuista suoritetun arvonlisäveron palauttamista. Kiinteään omaisuuteen liittyvien palvelujen suorituspaikkaa koskevien arvonlisäverosääntöjen mukaan osa Juutinrauman kiinteän yhteyden käyttömaksusta suoritettavasta arvonlisäverosta on maksettava Tanskaan ja osa Ruotsiin.
            
         
               (4)
            
            
               Poiketen vaatimuksesta, jonka mukaan verovelvollisten on käytettävä oikeuttaan vähentää arvonlisävero tai hakea sen palautusta siinä jäsenvaltiossa, jossa se on maksettu, Tanskalle ja Ruotsille on annettu lupa ottaa käyttöön erityistoimenpide, jonka nojalla verovelvolliset voivat hakea arvonlisäveron palautusta keskitetysti yhdeltä verohallinnolta. Lupa annettiin ensimmäisen kerran neuvoston päätöksellä 2000/91/EY (2), ja sen voimassaoloa jatkettiin neuvoston päätöksillä 2003/65/EY (3) ja 2007/132/EY (4).
            
         
               (5)
            
            
               Poikkeuksen perusteena ollut oikeudellinen ja tosiasiallinen tilanne on pysynyt muuttumattomana. Tanskalle ja Ruotsille olisi sen vuoksi annettava lupa jatkaa erityistoimenpiteen soveltamista tietyn rajoitetun ajan.
            
         
               (6)
            
            
               Tällä poikkeuksella ei ole kielteistä vaikutusta arvonlisäverosta kertyviin unionin omiin varoihin,
            
         ON HYVÄKSYNYT TÄMÄN PÄÄTÖKSEN:
   1 artikla
   Poiketen siitä, mitä direktiivin 2006/112/EY 168, 169, 170 ja 171 artiklassa säädetään, Tanskalle ja Ruotsille annetaan lupa soveltaa seuraavaa menettelyä näiden kahden maan välisen Juutinrauman kiinteän yhteyden (Juutinrauman väylä) käyttömaksuista suoritetun arvonlisäveron palauttamiseen:
   
               a)
            
            
               Tanskaan sijoittautuneet verovelvolliset voivat vähentää väylän Ruotsin puolella sijaitsevan osan käytöstä suoritetun arvonlisäveron Tanskaan tekemissään kausiveroilmoituksissa;
            
         
               b)
            
            
               Ruotsiin sijoittautuneet verovelvolliset voivat vähentää väylän Tanskan puolella sijaitsevan osan käytöstä suoritetun arvonlisäveron Ruotsiin tekemissään kausiveroilmoituksissa;
            
         
               c)
            
            
               verovelvollisten, jotka eivät ole sijoittautuneet kumpaankaan edellä mainittuun jäsenvaltioon, on otettava yhteyttä Ruotsin viranomaisiin saadakseen käyttömaksuista suoritetun arvonlisäveron palautuksen, mukaan lukien Tanskan puolella sijaitsevan väylän käytöstä suoritetun arvonlisäveron palautus, neuvoston direktiivissä 2008/9/EY (5) tai neuvoston direktiivissä 86/560/ETY (6) säädetyn menettelyn mukaisesti.
            
         2 artikla
   Tätä päätöstä sovelletaan 1 päivästä tammikuuta 2014 alkaen 31 päivään joulukuuta 2020 saakka.
   3 artikla
   Tämä päätös on osoitettu Tanskan kuningaskunnalle ja Ruotsin kuningaskunnalle.
   
      Tehty Brysselissä 15 päivänä marraskuuta 2013.
      
         
            Neuvoston puolesta
         
         
            Puheenjohtaja
         
         R. ŠADŽIUS
      
   
   
      (1)  EUVL L 347, 11.12.2006, s. 1.
   
      (2)  Neuvoston päätös 2000/91/EY, tehty 24 päivänä tammikuuta 2000, luvan antamisesta Tanskan kuningaskunnalle ja Ruotsin kuningaskunnalle soveltaa jäsenvaltioiden liikevaihtoverolainsäädännön yhdenmukaistamisesta annetun kuudennen neuvoston direktiivin 77/388/ETY 17 artiklasta poikkeavaa toimenpidettä (EYVL L 28, 3.2.2000, s. 38).
   
      (3)  Neuvoston päätös 2003/65/EY, tehty 21 päivänä tammikuuta 2003, päätöksen 2000/91/EY soveltamisalan laajentamisesta luvan antamiseksi Tanskan kuningaskunnalle ja Ruotsin kuningaskunnalle soveltaa jäsenvaltioiden liikevaihtoverolainsäädännön yhdenmukaistamisesta annetun kuudennen neuvoston direktiivin 77/388/ETY 17 artiklasta poikkeavaa toimenpidettä (EYVL L 25, 30.1.2003, s. 40).
   
      (4)  Neuvoston päätös 2007/132/EY, tehty 30 päivänä tammikuuta 2007, luvan antamisesta Tanskan kuningaskunnalle ja Ruotsin kuningaskunnalle soveltaa jäsenvaltioiden liikevaihtoverolainsäädännön yhdenmukaistamisesta annetun kuudennen neuvoston direktiivin 77/388/ETY 17 artiklasta poikkeavaa toimenpidettä tehdyn päätöksen 2000/91/EY voimassaolon jatkamisesta (EUVL L 57, 24.2.2007, s. 10).
   
      (5)  Neuvoston direktiivi 2008/9/EY, annettu 12 päivänä helmikuuta 2008, yksityiskohtaisista säännöistä direktiivissä 2006/112/EY säädetyn arvonlisäveron palauttamiseksi palautusjäsenvaltioon sijoittautumattomille mutta toiseen jäsenvaltioon sijoittautuneille verovelvollisille (EUVL L 44, 20.2.2008, s. 23).
   
      (6)  Kolmastoista neuvoston direktiivi 86/560/ETY, annettu 17 päivänä marraskuuta 1986, jäsenvaltioiden liikevaihtoverolainsäädännön yhdenmukaistamisesta – yhteisön alueelle sijoittautumattomille verovelvollisille suoritettavaa arvonlisäveron palautusta koskevat yksityiskohtaiset säännöt (EYVL L 326, 21.11.1986, s. 40).